## Mazón subratlla “l’esforç, el compromís i la dedicació” del Consell amb les persones amb discapacitat afectades per les riuades

*** Posa com a exemple el protocol per a la reubicació temporal de les persones en situació de dependència en altres centres “per a continuar garantint el seu benestar i atendre les seues necessitats i les de les seues famílies”
* Assenyala l’activació “de tots els mitjans de la Generalitat” per a facilitar el tràmit burocràtic en l’obtenció de duplicats de reconeixement de discapacitat o la Targeta d’Estacionament, entre altres mesures
* El president ha visitat el centre de dia Alcer Turia a Torrent, que té 40 places i 15 professionals per a la cura de persones amb discapacitat psíquica**

**Torrent.**

El president de la Generalitat, Carlos Mazón, ha subratllat “l’esforç, el compromís i la dedicació” del Consell per a l’atenció de les persones amb discapacitat afectades per les riuades.

Així ho ha posat de manifest durant la seua vista al centre de dia Alcer Turia a Torrent, amb motiu del Dia Internacional de les Persones amb Discapacitat, a on ha estat acompanyat per la vicepresidenta primera i consellera de Servicis Socials, Igualtat i Vivenda, Susana Camarero, i l’alcaldessa de Torrent, Amparo Folgado.

El cap del Consell ha assenyalat que la Generalitat “està totalment bolcada a donar resposta amb tota la celeritat possible a tots els col·lectius afectats pel temporal, especialment aquells que es troben en situació de dependència”.

En este sentit, ha destacat les mesures adoptades pel Consell davant les conseqüències del temporal del 29 d’octubre passat, “per a continuar garantint el benestar de les persones amb discapacitat i atendre les seues necessitats i les dels seus familiars”.

Així, ha posat com a exemple el protocol per a la reubicació temporal en altres centres o residències de les persones dependents assistents a centres diürns perjudicats, “amb la finalitat que puguen continuar rebent una atenció sociosanitària integral i brindar el suport que necessita la seua família”.

El president també ha mencionat l’activació “de tots els mitjans de la Generalitat” per a facilitar el tràmit burocràtic en l’obtenció de duplicats de reconeixement de discapacitat o targetes d’estacionament. De la mateixa manera, s’han prioritzat les sol·licituds, tant inicials com de revisió, de reconeixement del grau de discapacitat a aquelles persones el municipi de les quals es troba afectat per les riuades.

Carlos Mazón ha remarcat “la coordinació entre totes les Conselleries i amb entitats del tercer sector i administracions locals per a conjuminar esforços” i per a acollir aquelles persones amb discapacitat assistents a recursos finançats per la Generalitat.

**Centre de dia Alcer Turia a Torrent**

Carlos Mazón ha recorregut les instal·lacions del Centre de Dia Alcer Turia a Torrent, que té 40 places finançades per la Generalitat per a persones amb discapacitat psíquica i en el qual treballen 15 professionals.

El cap del Consell ha valorat l’atenció integral oferida en el centre, que complix un any des que es va posar en marxa, per a afavorir la permanència en l’entorn familiar i social de les persones en situació de dependència.

Carlos Mazón ha agraït la labor de la Conselleria de Servicis Socials per a la reactivació del transport als usuaris del centre quan la companyia que el gestionava es va vore afectada per les riuades, la qual cosa va ocasionar que els usuaris del centre hagueren de ser reubicats en altres instal·lacions de manera temporal fins al 2 de desembre passat.

Per la seua banda, l’alcaldessa de Torrent, Amparo Folgado, ha destacat la importància d’estos centres com a pilars fonamentals en l’atenció a les persones amb discapacitat. “Celebrem el primer aniversari d’este centre, que ha demostrat ser un recurs essencial per a moltes famílies. Malgrat les dificultats que la DANA ens ha imposat este mes, continuem treballant perquè tots els usuaris puguen tornar a rebre l’atenció que mereixen. Agraïsc a la Generalitat i a ALCER Túria la seua labor incansable i el seu compromís amb la nostra ciutat i comarca”, ha assenyalat l’alcaldessa.

El Centre de Dia Alcer Turia a Torrent oferix atenció personalitzada a majors de 18 anys amb discapacitats intel·lectuals, de poblacions com Alfafar, Manises, València, Torrent, Alaquàs, Benetússer, Aldaia, Catarroja, Montserrat, Picanya i Calicanto, i els ajuda en la seua vida diària i en el desenrotllament d’habilitats adaptatives.

Fecha: 03/12/2024